CELEX: 32019R0759
Language: ro
Date: 2019-05-13 00:00:00
Title: Regulamentul (UE) 2019/759 al Comisiei din 13 mai 2019 de stabilire a unor măsuri tranzitorii de aplicare a cerințelor de sănătate publică pentru importurile de produse alimentare care conțin atât produse de origine vegetală, cât și produse prelucrate de origine animală (produse compuse) (Text cu relevanță pentru SEE.)

14.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 125/11
               
            
         REGULAMENTUL (UE) 2019/759 AL COMISIEI
         din 13 mai 2019
         de stabilire a unor măsuri tranzitorii de aplicare a cerințelor de sănătate publică pentru importurile de produse alimentare care conțin atât produse de origine vegetală, cât și produse prelucrate de origine animală (produse compuse)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 853/2004 al Parlamentului European și al Consiliului din 29 aprilie 2004 de stabilire a unor norme specifice de igienă care se aplică alimentelor de origine animală (1), în special articolul 9 primul paragraf,
         întrucât:
         
                     (1)
                  
                  
                     Regulamentul (CE) nr. 853/2004 prevede modificări semnificative ale normelor și procedurilor în materie de sănătate publică (siguranță alimentară) care trebuie respectate de operatorii din sectorul alimentar. În special, regulamentul stabilește anumite condiții pentru importurile în Uniune de produse alimentare care conțin atât produse de origine vegetală, cât și produse prelucrate de origine animală (produse compuse).
                  
               
                     (2)
                  
                  
                     Regulamentul (UE) 2017/185 al Comisiei (2) prevede măsuri tranzitorii de derogare de la aceste norme pentru operatorii din sectorul alimentar care importă produse alimentare ce conțin atât produse de origine vegetală, cât și produse prelucrate de origine animală (produse compuse), altele decât cele menționate la articolul 3 alineatele (1) și (3) din Regulamentul (UE) nr. 28/2012 al Comisiei (3), în cazul cărora nu au fost încă stabilite la nivelul Uniunii condițiile de sănătate publică pentru importul în Uniune. Această derogare se aplică până la 31 decembrie 2020.
                  
               
                     (3)
                  
                  
                     Regulamentul (UE) 2016/429 al Parlamentului European și al Consiliului („Legea privind sănătatea animală”) (4) stabilește norme pentru prevenirea și controlul bolilor animalelor care sunt transmisibile la animale sau la oameni. Acesta se aplică produselor de origine animală și, prin urmare, produselor compuse, astfel cum sunt definite la articolul 2 litera (a) din Decizia 2007/275/CE a Comisiei (5). Odată ce va fi aplicabil, regulamentul va stabili cerințe privind intrarea în Uniune a animalelor, a materialului germinativ și a produselor de origine animală din țări și teritorii terțe. Acest regulament se aplică începând de la 21 aprilie 2021.
                  
               
                     (4)
                  
                  
                     Pentru a asigura claritatea și coerența juridică și pentru a facilita trecerea operatorilor și a autorităților competente la noile norme, este necesară stabilirea unei date unice de aplicare pentru noile condiții de import vizând produsele compuse care intră sub incidența articolului 6 alineatul (4) din Regulamentul (CE) nr. 853/2004. Prin urmare, termenul acestor măsuri tranzitorii ar trebui prelungit până la 20 aprilie 2021.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Obiect
            Prezentul regulament stabilește măsuri tranzitorii pentru aplicarea anumitor dispoziții ale Regulamentului (CE) nr. 853/2004 pentru o perioadă de tranziție de la 1 ianuarie 2021 până la 20 aprilie 2021.
         
         
            Articolul 2
            Definiții
            În sensul prezentului regulament, „produs compus” înseamnă produse compuse astfel cum sunt definite la articolul 2 litera (a) din Decizia 2007/275/CE.
         
         
            Articolul 3
            Derogare privind cerințele de sănătate publică pentru importurile de produse alimentare care conțin atât produse de origine vegetală, cât și produse prelucrate de origine animală
            Prin derogare de la articolul 6 alineatul (4) din Regulamentul (CE) nr. 853/2004, operatorii din sectorul alimentar care importă produse alimentare ce conțin atât produse de origine vegetală, cât și produse prelucrate de origine animală, altele decât cele menționate la articolul 3 alineatele (1) și (3) din Regulamentul (UE) nr. 28/2012, sunt exceptați de la respectarea cerințelor prevăzute la articolul 6 alineatul (4) din Regulamentul (CE) nr. 853/2004.
            Importurile de astfel de produse respectă cerințele de sănătate publică aplicabile importurilor din statul membru de import.
         
         
            Articolul 4
            Intrare în vigoare și aplicare
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Se aplică de la 1 ianuarie 2021 la 20 aprilie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 13 mai 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 139, 30.4.2004, p. 55.
         
            (2)  Regulamentul (UE) 2017/185 al Comisiei din 2 februarie 2017 de stabilire a unor măsuri tranzitorii pentru aplicarea anumitor dispoziții ale Regulamentelor (CE) nr. 853/2004 și (CE) nr. 854/2004 ale Parlamentului European și ale Consiliului (JO L 29, 3.2.2017, p. 21).
         
            (3)  Regulamentul (UE) nr. 28/2012 al Comisiei din 11 ianuarie 2012 de stabilire a cerințelor de certificare pentru importul și tranzitul anumitor produse compuse pe teritoriul Uniunii și de modificare a Deciziei 2007/275/CE și a Regulamentului (CE) nr. 1162/2009 (JO L 12, 14.1.2012, p. 1).
         
            (4)  Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (JO L 84, 31.3.2016, p. 1).
         
            (5)  Decizia 2007/275/CE a Comisiei din 17 aprilie 2007 privind listele de animale și produse care urmează să fie supuse controalelor la punctele de control la frontieră în conformitate cu Directivele 91/496/CEE și 97/78/CE (JO L 116, 4.5.2007, p. 9).